钦定古今图书集成/明伦汇编/闺媛典/第343卷 > 董国度妾
## 钦定古今图书集成/明伦汇编/闺媛典/第343卷 > 董国度妾

按《女侠传》：“董国度，字元卿，饶州人。宣和六年进士第，
调莱州胶水部。会北兵动，留家于乡，独处官所。中原
陷，不得归，弃官走村落，颇与逆旅主人相得，怜其羁
穷，为买一妾，不知何许人也。性慧解，有姿色，见董贫，
则以治生为己任。罄家所有，买磨驴七八头，麦数十
斛，每得面，自骑入市鬻之。至晚，负钱以归。如是三年”，
获利益多，有田宅矣。董与母妻隔别滋久，消息杳不
通，居常戚戚，意绪无聊。妾叩其故，董嬖爱已深，不复
隐为言：“我故南官也，一家皆在乡里，身独漂泊，茫无
归期，每一想念，心乱欲死。”妾曰：“如是何不早告我，我
兄善为人谋事，旦夕且至，请为君筹之。”旬日，果有客
长身虬髯，骑大马，驱车十馀乘过门。妾曰：“吾兄至矣。”
出迎拜，使董相见，叙姻亲之礼。留饮至夜，妾始言前
事以属客。是时《卤令》，凡宋官亡命许自陈，匿不言而
被首者死。董业已泄漏，又疑两人欲图己，大悔惧，乃
绐曰：“无之。”客忿然怒且笑曰：“以女弟托质数年，相与
骨肉，故冒禁欲致君南归，而见疑如此。倘中道有变，
且累我。当取君告身与我，以为信。不然，天明执告官
矣。”董益惧，自分必死，探囊中文出悉与之，终夕涕泣，
一听于客。客明日控马来曰：“行矣。”董请妾与俱，妾曰：
“适有故，须少留，明年当相寻。吾手制一衲袍赠君，君
谨服之。惟吾兄马首所向，若返国，兄或举数十万钱
相赠，当勿取。如不可却，则举袍示之。彼尝受我恩，今
送君归，未足以报德，当复护我去。万一受其献，则彼
责已塞，无复顾我矣。善守此袍亡失也！”董愕然，怪其
语不伦，且虑邻里知觉，辄挥涕上马，疾驰到海上有
大舟，临解维，客挥使登楫而别。舟遽南行，略无资粮，
道路之费，茫不知所为。舟中奉侍惟谨，具食不相问
讯。才达南岸，客已先在水滨，邀诸旗亭相劳苦，出黄
金二十两，曰：“以是为太夫人寿。”董忆妾语，力辞之。客
不可，曰：“赤手还国，欲与妻子饿死耶？”强留金而去。董
追还之，示以袍，客曰：“吾智果出彼下，吾事殊未了。”咄
咄而去。董至家，母妻二子俱无恙。取袍示家人缝绽
处，黄色隐然，拆视之，皆箔金也。逾年，客果携妾而至，
偕老焉。